Predkladacia správa

Trvalo udržateľným rozvojom sa rozumie cielený, dlhodobý, komplexný a synergický proces, ovplyvňujúci podmienky a všetky aspekty života kultúrne, sociálne, ekonomické, environmentálne a inštitucionálne), na všetkých úrovniach (lokálnej, regionálnej, globálnej) a smerujúci k takému funkčnému modelu určitého spoločenstva, ktorý kvalitne uspokojuje biologické, materiálne, duchovné a sociálne potreby a záujmy ľudí, pričom eliminuje alebo výrazne obmedzuje zásahy ohrozujúce, poškodzujúce alebo ničiace podmienky a formy života, nezaťažuje krajinu nad únosnú mieru, rozumne využíva jej zdroje a chráni kultúrne a prírodné dedičstvo.

Zásadnú podporu TUR deklarovala Konferencia OSN o životnom prostredí a rozvoji v Riu de Janeiro v roku 1992, na ktorej prijali 4 zásadné dokumenty: Rio-deklaráciu (27 zásad), Dohovor o biologickej diverzite, Rámcový dohovor o klimatických zmenách a AGENDU 21 (40 kapitol) tvoriacu základné východisko pre vypracovanie stratégií TUR na všetkých úrovniach.

Vláda Slovenskej republiky schválila Národnú stratégiu trvalo udržateľného rozvoja dňa 10. októbra 2001 svojím uznesením č. 978/2002, v ktorom uložila jednotlivým ministerstvám, krajským úradom a okresným úradom rozpracovať zámery, priority a ciele Národnej stratégie trvalo udržateľného rozvoja vo svojich strategických rozvojových a koncepčných dokumentoch.

V rámci medzirezortného pripomienkového konania k materiálu obdržal predkladateľ aj hromadnú pripomienku verejnosti od 333 fyzických a právnických osôb. V súlade so „Smernicou na prípravu a predkladanie materiálov na rokovanie vlády SR“ sa uskutočnilo dňa 15. apríla 2003 rozporové konanie so splnomocnencami verejnosti za účasti zástupcov MH SR, MŽP SR, MVRR SR a ÚV SR. Nakoľko na tomto rozporovom konaní nedošlo k odstráneniu rozporu medzi splnomocnencami verejnosti a MH SR, predkladateľ predkladá návrh uznesenia vlády SR v dvoch alternatívach.
  
Materiál nemá finančný, ekonomický a environmentálny vplyv a nemá vplyv na zamestnanosť. 
 
Národná rada Slovenskej republiky schválila Národnú stratégiu trvalo udržateľného rozvoja Slovenskej republiky dňa 3. apríla 2002 uznesením č. 1989/2002. 
V bode B tohto uznesenia žiada vládu Slovenskej republiky predkladať Národnej rade Slovenskej republiky každoročne k 31. marcu správu o plnení úloh Národnej stratégie trvalo udržateľného rozvoja podľa jednotlivých rezortov.